ვიქტორ ჰესი

ვიქტორ ფრანც ჰესი (გერმ. Victor Franz Hess; დ. 24 მანგი, 1883, პეგაუ, ავსტრია-უნგრეთიშ იმპერია — ღ. 17 ქირსეთუთა, 1964, მაუნტ-ვერნონი, ნიუ-იორკი, ააშ) — ავსტრიალი ფიზიკოსი. მაართა მენცარი ნამუქჷთ მიოგორუ კოსმოსურ ჩხორიეფს 1912 წანას. ჸათეშ გეშათ მიპალუ ნობელიშ პრემია ფიზიკაშ დარგის 1936 წანას.

ჰესი 1901-1905 წანეფს გურაფულენდჷ გრაციშ უნივერსიტეტის. უკულ გურაფა გაგინძორჷ ვენაშ უნივერსიტეტის, სოდეთ თხილუ ოდოქტორე დისერტაცია 1910 წანას. გურაფაშ თებაშ უკულ მუშენდჷ რადიუმიშ რკვიებეფიშ ინსტიტუტის, ავსტრიალი ფიზიკოსიშ სტეფან მეიერიშ ასისტენტო. 1921 წანას ჰესიქ ამერიკაშა მიდართჷ დო მუშობა ქიდიჭყჷ კერზო კომპანია ამერიკაშ რადიუმიშ კორპორაციას. 1923 წანას კინ ავსტრიაშა დირთჷ. ჰესი 1925 წანაშე რდჷ გრაციშ უნივერსიტეტიშ ექსპერიმენტული ფიზიკაშ პროფესორი დო 1931 წანაშე ინსბრუკიშ უნივერსიტეტიშ რადიოლოგიაშ ინსტიტუტიშ დირექტორი.

ჰესის ნაცისტური თარობაწკჷმა პრობლემეფქ ქაშუ დო ჸათეშ გურშენ 1938 წანას ავსტრია ქიდიტუ დო ამერიკაშა მიდართჷ. ჸათაქ თიქ 1958 წანაშახ იმუშუ ფორდემიშ უნივერსიტეტის, ფიზიკაშ პროფესორო. 1944 წანას მიპალუ ამერიკაშ მენოღალობა. ვიქტორ ჰესიქ ღურუ 1964 წანაშ 17 გერგობათუთას, პარკინსონიშ ლახარათ.

რესურსეფი ინტერნეტის
 ვიქტორ ჰესი ენციკლოპედია ბრიტანიკას 
 ვიქტორ ჰესი Nobelprize.org-ის

კატეგორია:ავსტრიალეფი
კატეგორია:ავსტრიალი ფიზიკოსეფი
კატეგორია:ნობელიშ პრემიაშ ლაურეატეფი
კატეგორია:ავსტრიალი ნობელიშ პრემიაშ ლაურეატეფი
კატეგორია:ნობელიშ პრემიაშ ლაურეატეფი ფიზიკაშ დარგის